Papersnake/gushiwen huggingface dataset:
次韵和原甫登禅智寺上方院二首 其一
刘攽（宋代）

访旧起废境，赏心如此回。平川似曲沼，崇冈象层台。

前驺经林似，飞盖凌崔嵬。漏迟日向永，景照春已来。

即事有馀胜，怀古常兴哀。寥落江都宫，壮丽安在哉。

方昔盛欢娱，宁知名已颓。一咏宜春赋，怅然为停杯。
偈颂一百零四首 其八十五
释绍昙（宋代）

光明幢，如来藏。八面玲珑，十方通畅。拭佛祖大病之疮疣，见鬼神幽愁之情状。

抬你爷，抬你娘，抬上方丈，洞山宁免无根谤。
十二月二五日立春太湖留别咏芝君久抱病盖误服温剂余小住三日不令服药眠食谈饮乃俱健胜
何绍基（清代）

营门大开不须款，主人迟客欲忘盥。十余年别果精进，刬尽才华归朴坦。

群才延访日匑匑，宦味澹余能侃侃。兼资文武根道力，举世同声叹微管。

雪夜联床语微至，病驱却药意怡衎。君言时弊苦末疾，医者宜求和与缓。

将才日出循吏希，军务方长民事短。务敦悃愊苏疮痍，未宜驰骤矜威断。

杀贼容易固圉难，此意有谁窥奥窾。我言君疾正同此，贵以优游平剽悍。

一身肩任军国重，万士归依肝胆满。精神惟仗自存固，箴石岂容偏峻暖。

且迟归计向湘水，暂可新春同酒碗。忍将别泪弹向君，愧我江湖恣间散。
青溪
王维（唐代）

言入黄花川，每逐青溪水。
随山将万转，趣途无百里。
声喧乱石将，色静深松里。
漾漾泛菱荇，澄澄映葭苇。
我心素已闲，清川澹如此。
请留磐石上，垂钓将已矣。(磐石 一作：盘石)
祫享加恩押班宣制
韩琦（宋代）

大祫休成庆泽新，广庭宣制宠臣邻。非烟荐瑞笼宫殿，出綍敷臣耸搢绅。

风结冰檐骈玉箸，日融霜瓦半鱼鳞。移时始放金吾仗，鹓鹭齐飞出禁闉。
渡海杂诗十首 其二
李稷勋（清代）

冠冕神箕裔，河山外服臣。孤危明正朔，大义耻和亲。

乌白潜幽楚，狐疑暗纳秦。会闻采药使，东海见扬尘。
子瞻诗句妙一世乃云效庭坚体盖退之戏效孟郊
黄庭坚（宋代）

我诗如曹郐，浅陋不成邦。
公如大国楚，吞五湖三江。
赤壁风月笛，玉堂云雾窗。
句法提一律，坚城受我降。
枯松倒涧壑，波涛所舂撞。
万牛挽不前，公乃独力扛。
诸人方嗤点，渠非晁张双。
但怀相识察，床下拜老庞。
小儿未可知，客或许敦厖。
诚堪婿阿巽，买红缠酒缸。
题子陵图
刘师邵（明代）

汉祚中兴竟灭新，云台勋业耸嶙峋。英雄尽入丹青手，难貌羊裘把钓人。
五月二十三日甲子交六月节稍晴三四五复大雨
方回（元代）

每日看天色，今年厌雨声。
重新六甲换，喜得一朝晴。
疲卒淹穷谷，饥民守坏城。
竹深荷净处，犹忆旧承平。
燕归梁（木犀）
韩元吉（宋代）

凉月圆时翠帐深。锁非雾沈沈。广寒宫里未归人。共结屋、住黄金。

繁枝未老秋光淡，好风露、总关心。天香不奈远相寻。更翦巧、上瑶簪。
武夷有感十一首
白玉蟾（宋代）

月冷风清三径竹，猿啼鹤唳一窗云。
开门放入前山翠，试把星儿柏子焚。
谒濂溪晦庵二先生祠二首 其一
吴与弼（明代）

孔孟微言几欲绝，先生千载续真传。偶经灵宇增新感，遗绪寥寥苦简编。
夏日有怀
寇准（宋代）

庭树阴阴夏景迟，闲房愁对暮帘垂。
因思往岁陪天仗，正是瑶池赐宴时。
诗偈 其一四四
庞蕴（唐代）

余为田舍翁，世上最贫穷。家中无一物，启口说空空。

旧时恶知识，总度作师僧。和合一处坐，常教听大乘。

食时与持钵，惟我一人供。
韩魏公生日三首
强至（宋代）

新秋再宿澂凉兆，间气生才历世稀。
绿发文章惊紫殿，青云事业照黄扉。
力陈社稷安危计，首斡乾坤造化机。
二相鸿图三圣倚，两扶龙德九天飞。
勋名屈指中阶少，富贵抽身北道归。
翁子乡邦才得请，邺王台观已增辉。
拥旄欲去观民政，仗钺俄来统将威。
信令指挥千帐帖，仁恩涵养百城肥。
西方几月留旌节，南面终朝待袞衣。
入幕最容孤迹早，捧觞尤抱寸心微。
初逢诞日称公寿，长愿台星辅帝晖。
考近汾阳功更似，德攀卫武道犹非。
洪鑪物品常无滞，翘馆群英永有依。
拜赐韦贤车服盛，元城传诏到庭闱。
十一月八日浑家避难周姓家终夜以榾柮火为御
陈著（宋代）

兽炭银山醉梦乡，何如榾柮地炉装。
微烟暖火权春燠，错节盘根傲夜长。
夙许孤寒陪暖席，不将光焰买烘堂。
风饕雪虐天昏黑，独占山家一脉阳。
春日集郑仲蔚环翠亭拈四支韵
佘翔（明代）

荣阳谁似郑当时，爱客开尊花满枝。槛外翩翩穿蛱蝶，檐前恰恰啭黄鹂。

谈深挥麈供茶椀，兴剧呼卢覆酒卮。风送香炉烟袅袅，春生书带草离离。

游鱼出水争相沫，归燕寻巢定不移。李郭神仙元我辈，应刘词赋总吾师。

藉兰欲待城头月，刻竹还敲谷口诗。弹铗歌来狂态发，唾壶击罢壮心悲。

留连醉后忘归路，倚杖柴门倒接䍦。
湖湘路中见梅花寄子开 其七
彭汝砺（宋代）

沙村飞雪白于云，野岸寒梅已放春。诗兴乡愁俱不奈，江边愁杀杜陵人。
句 其一
华镇（宋代）

汪芒后至知何用，败骨空专一素车。
闲居寄薛华
于良史（唐代）

隐几读黄老，闲居耳目清。僻居人事少，多病道心生。

雨洗山林湿，鸦鸣池馆晴。晚来因废卷，行药至西城。
阳关引 江村夕望
蒲映渌（清代）

四望寒烟结。黯淡秋容越。孤舟短棹，人来往，心凄切。

念故乡生处，却是云山接。奈多愁，又隔云山第几折。

水漾明霞影，乌啼彻。最关情事，天边雁，楼头月。只斜阳树树，与当年无别。

试临风回首，空见江流咽。
次韵颍叟弟耕堂杂兴六首
苏泂（宋代）

已芸何似与人芸，水旱螟蝗不可闻。
必欲糠粞饱鸡鹜，明年余作劝农文。
舟夜不寐
黄道悫（清代）

客睡只如此，其如夜久何。古人方秉烛，吾意欲高歌。

坐贾喧开闸，行人唤渡河。披衣揽春色，征路感蹉跎。
和圣俞游梁王吹台有感
韩维（宋代）

高台压万井，四绝埃与氛。
上有金仟庐，凌虚结楣芬。
尝闻登其巅，直视太行云。
兰观良跂予，夙驾惭后君。
况当朱炎月，烈风来朝嚑。
泛潋白正醴，飘飖轻练裙。
想像箫鼓处，寥寥如有闻。
一写沈郁忧，怀古何足云。
严峙钓台
朱清（宋代）

谁著羊裘探故人，客星炯炯照天文。
严陵矶下桐江水，流到东山一色清。
秋夕贫居述怀
孟郊（唐代）

卧冷无远梦，听秋酸别情。高枝低枝风，千叶万叶声。

浅井不供饮，瘦田长废耕。今交非古交，贫语闻皆轻。
山行即事
周密（宋代）

小艇轻舆野兴长，涧芹山蕨入奁香。雨销蝶粉何郎瘦，日醉蜂脾小杜狂。

科斗水肥春浸谷，杜鹃花发晓剶桑。诗成自写村家壁，底用奚奴负锦囊。
蓦山溪
王哲（金朝）

一灵真性，二物包囊定。三寸主人翁，四方游、各来邀请。

五情六欲，七穷总相连，八山耸，九宫深，十地如何证。

十分修炼，九转通贤圣。八道涌琼浆，七门开、洞通清净。

六街五彩，四象尽归依，三光照，二仪从，一颗明珠莹。
云门寺
刘得仁（唐代）

上方僧又起，清磬出林初。吟苦晓灯暗，露零秋草疏。

旧山多梦到，流水送愁馀。寄寺欲经岁，惭无亲故书。
淮祠谢雨
宋祁（宋代）

雨罢天披雾，杓回夜向晨。
烟芜出郊路，灯火侍祠人。
破月斜衔桂，倾河淡扫银。
三时此修报，惭负驾崧轮。
游云岩值雨
高启（明代）

深殿幽廊映竹开，鸟声忽断雨声催。
藓生偏上题诗壁，花落还临说法台。
林下闻钟诸客散，涧边汲水一僧来。
晚晴更好看山色，西阁凭阑独未回。
和广帅宋自牧劝驾韵
李昴英（宋代）

天将造榜放秋晴，南国新逢运会亨。
障碍洞开来试者，计偕稳送上华京。
主人况是梅花宋，寓客渐非日色程。
面见河南已分晓，伫聆魁捷响仙城。
接待
释慧开（宋代）

洋铜汁羹，热铁丸饭。滴粒才沾，通身腐烂。
天仙子
周紫芝（宋代）

雪似杨花飞不定。枝上冻禽昏欲暝。寒窗相对话分飞，萧鼓静。灯炯炯。一曲阳关和泪听。

酒入离肠愁欲凝。往事不堪重记省。劝君莫上玉楼梯，风力劲。山色暝。忍看去时楼下径。
送王龙阜谏议北上
陈鹤（明代）

东去春潮到驿门，半江风雨近黄昏。
自来知己难为别，不是殷勤恋酒樽。
严丈泰伯见贻古句次韵为答
韩淲（宋代）

意行无东西，偶成一段奇。寻山得幽伴，遂尔相娱嬉。

水涉渔梁得，山循鸟道危。每惭衣上尘，素染已如淄。

新安山水邦，寺屋多断碑。摩挲青莓苔，往往识岁时。

所贵眼界阔，岂畏足力疲。榜舟或扶舆，上下适其宜。

吊古践陈迹，怀贤理前规。吕侯读书堂，遗祀留丰姿。

恨生异代深，遐躅无由随。寂寥付短篇，酩酊持屈卮。

是日颇款曲，有时还切偲。虽云各笑语，卒复度礼仪。

英英钓濑仙，其学夙素知。譬彼巨渊薮，蟠伏豹与螭。

一旦奋迅去，谁复维絷之。观乎律调雅，益悼馀子卑。

示我千百年，匪特用自怡。传玩入铃斋，使君亦伸眉。

由来绝俗士，定有惊人诗。激烈薄层穹，豁达开晴曦。

况同陟山颠，又已还水涯。物色既甚富，身世真若遗。

昨非兴寄清，曷浣穷陋悲。白雪本寡和，载赓思尤迟。
咏莺粟子 其一
朱贞白（宋代）

倒排双陆子，稀插碧牙筹。既似柿牛妳，又如铃马兜。

鼓搥并㩧箭，直是有来由。
田园雨后赠邻人
钱起（唐代）

安排常任性，偃卧晚开户。樵客荷蓑归，向来春山雨。

残云虹未荷，返景霞初吐。时鸟鸣村墟，新泉绕林圃。

尧年尚恬泊，邻里成太古。室迩人遂遥，相思怨芳杜。
拈题
乾隆（清代）

信手拈题信口哦，树头叶少树根多。
秋山四壁明无障，野水平根冻不波，
雉避风藏深草谷，鹿知寒下向阳坡。
授衣时节豳诗咏，蒿目民艰竟若何。
颂古一百首
释智愚（宋代）

宁辨人间是与非，生来屈盾眼如眉。
不因说著当年事，万古千秋那得知。
沙门破二见
释怀深（宋代）

咄咄愚痴子，云何不自观。鞭尸真倒置，礼骨自欺瞒。

善恶由心造，佛魔著眼看。蹈翻烦恼海，生死不相干。
满庭芳 三首
秦观（宋代）

北苑研膏，方圭圆璧，名动万里京关。碎身粉骨，功合上凌烟。

尊俎风流战胜，降春睡、开拓愁边。纤纤捧，香泉溅乳，金缕鹧鸪斑。

相如，方病酒，一觞一咏，宾有群贤。便扶起灯前，醉玉颓山。

搜揽胸中万卷，还倾动，三峡词源。归来晚，文君未寝，相对晓妆残。
登名山寺宿高盖兰若纪兴 其三
佘翔（明代）

何处穷蓬岛，孤高有此峰。飞烟空世眼，积翠洒吾胸。

鸣磬驯檐鸽，谈经起钵龙。诸天瞻咫尺，佞佛得何颙。
赋得石梁泉送崔逵
皎然（唐代）

架石通霞壁，悬崖散碧沙。天晴虹影渡，风细练文斜。

举陟幽期阻，沿洄客意赊。河梁非此路，别恨亦无涯。
奉赠廉昉先生 其二
李士棻（清代）

与世本无竞，闭门宜病身。细思开口处，难得会心人。

公独收迂腐，吾将谥懒真。为儒丁此日，出处一酸辛。
陈满堂
邹浩（宋代）

满堂当日亦飞升，金笋无根不复生。
惟有明皇留辇处，至今云雾半山横。
游蔡峰道中三首·回途望黄沙坑怀朝儿
陈著（宋代）

昨日山前痛忆儿，回头凝望更依依。
如今精爽知何在，采得兰花泣看归。
齐天乐·绿芜凋尽台城路
周邦彦（宋代）

绿芜凋尽台城路，殊乡又逢秋晚。暮雨生寒，鸣蛩劝织，深阁时闻裁剪。云窗静掩。叹重拂罗裀，顿疏花簟。尚有綀囊，露萤清夜照书卷。
荆江留滞最久，故人相望处，离思何限。渭水西风，长安乱叶，空忆诗情宛转，凭高眺远。正玉液新篘，蟹螯初荐。醉倒山翁，但愁斜照敛。
会剑客谈兵
庞尚鹏（明代）

君读孙吴书，平生负远志。呼吸扫虹霓，盛名无虚士。

登坛会有时，独抱凌云气。佩剑著危冠，露袒看猿臂。

谈锋射星芒，云阵藏巾笥。白面笑书生，漫学屠龙技。

本非文武才，那堪备经济。愿从黄石游，踞鞍策飞骑。

请观拜将年，预卜封侯事。
对酒
陆游（宋代）

酒非攻愁具，本赖以适意。
如接名胜游，所挹在风味。
庸子堕世纷，但欲蕲一醉。
麴生绝俗人，笑汝非真契。
出合肥北门二首
王之道（宋代）

淮水东来没踝无，只今南北断修涂。
东风却与人心别，布暖吹生遍八区。
栈道杂诗 其五
李元沪（清代）

剑壁斗青苍，天风吹急装。俯身凭鸟背，束马度羊肠。

石气霏成雨，山精啸有霜。勒铭思在德，休侈一夫当。
送辅臣宗兄赴平鲁兼寄望峰
钱澧（清代）

马鸣夜火戒征车，北出居庸去路余。云势九边临塞惨，雪痕三月冒沙虚。

民耕断碛时登粟，官坐空衙或艺蔬。隔面十年家万里，莫惊相视鬓斑如。
寄建康留守制使赵用父都丞侍郎
戴复古（宋代）

蛮貊闻名姓，当今有此人。
片心天共广，一笑物为春。
花满金陵路，风清玉塞尘。
九重方简注，四海望经纶。
浣溪沙青团壬子春，赴闽宪，别瓢泉
辛弃疾（宋代）

细听春山杜宇啼。一声声是送行诗。朝来白鸟背人飞。
对郑子行岩石卧，趁陶元亮菊花期。而今堪诵北山移。
瑞香三首
范成大（宋代）

小槛移秀色，端来媚禅房。
道人不解饮，醺然醉天香。
次韵陈倅赵宰双竹
陈造（宋代）

两君深结此君缘，句里萧林堕我前。
笋茁便庆欺瑞麦，诗成端我付双莲。
窗间俨影斜新月，风处骈梢褭绿烟。
会拟韩公颂连理，为渠小辍枕书眠。
希古社集
黄学海（明代）

吾尔复何求，惟知卧一邱。吹箫太古石，扫砚碧山秋。

昨日花犹在，千年水自流。涧芳良可掇，谁与讨源头。
送阮亭东归时予亦有归志
高珩（明代）

青山约略有前期，犹听骊歌乱客思。少折都门东去柳，霜条留待我归时。
满庭芳
钱氏（唐世济室）（明代）

古树阴浓，新篁翠浅，乍阴过雨还晴。方塘对岸，留得小红英。

消受茶芽蕨笋，髹几净、云母窗明。薰风至，钓丝摇曳，无处立蜻蜓。

喜灌园君志，辟纑吾职，两意相并。把当前，好景直拟蓬瀛。

怎便尘劳尽谢，长无事、心境双清。家园好，藕花如锦，波面想盈盈。
投机颂
王韶（宋代）

昼曾忘食夜忘眠，捧得骊珠欲上天。却向自身都放下，四棱塌地恰团圆。
次韵竹窗兄相招
陈著（宋代）

酒徒元不是高阳，君以诗招语亦香。
虽欲醉归重九日，恐贻亲怒愧王祥。
惜春令
杜安世（宋代）

今夕重阳秋意深。篱边散、嫩菊开金。万里霜天林叶坠，萧索动离心。

臂上茱萸新。似旧年、堪赏光阴。百盏香醪且酬身。牛山会难寻。
宝佑甲寅巧夕陪赵帘溪游乳洞时秋意已□俗尘
项大受（宋代）

三洞相连等贯珠，高秋登览兴何如。
安得□借世人□，仙境宁嫌释氏居。
□甚□宜深避□，□然剩喜共逃虚。
重游未必欢□□，石上聊得岁月书。
吕尚书挽章
王洋（宋代）

古远儒冠拙，时忙壮士尊。
百年难保命，万里未归魂。
身后塞翁马，生前廷尉门。
悲笳咽遗恨，行矣不须论。
侧犯·四山翠合
方千里（宋代）

四山翠合，一溪碧绕秋容靓。波定。见鹭立鱼跳动平镜。修林散定屧，古木通幽径。风静。烟雾直、池塘倒晴影。流年旧事，老矣尘心莹。还暗省。点吴霜、憔悴愧潘令。梦忆江南，小园路迥。愁听。叶落辘轳金井。
马上口占
刘敞（宋代）

冰涧纵横水，风松高下声。远游应易老，跋马更凝情。
酒泉子
曹勋（宋代）

爱景催暄。初向晴梢舒玉点，修筠霭霭隔婵娟。更清妍。

东风欲到冷霜天。常记孤山残雪路，一枝流水小桥边。卧疏烟。
酬张子立投赠
张镃（宋代）

论文尝到爱山前，屡费金猊冰麝烟。
举世无人怜易绝，今年有子得诗传。
慵随肥马轻裘俗，要结高山流水缘。
浅拙固难酬妙寄，温撩春梦草池边。
次意一先生仙霞壁间韵
朱继芳（宋代）

回首仙源隔彩霞，丛祠攫肉有饥鸦。
贞元朝士重来晚，不见桃花见菜花。
过水罗汉图
刘克庄（宋代）

陟浅犹须杖，谁云佛有神。
乃知杯渡者，只是热瞒人。
答潘景升寄怀
郑如英（明代）

投我以明镜，照妾如蓬首。
报以凝桂脂，余膏染君手。
遗我屑金墨，报君芙蓉纸。
含毫若有怀，应念人千里。
冬夜宴萧十丈因饯殷郭二子西上
息夫牧（唐代）

有琴斯鸣，于宰之庭。君子莅止，其心孔平。政既告成，

德以永贞。鸣琴有衎，于颍之畔。彼之才髦，其年未冠。

闻诗闻礼，斐兮璨璨。鸣琴其怡，于颍之湄。二子翰飞，

言戾京师。有郁者桂，爰攀其枝。琴既鸣矣，宵既清矣。

烘煁有炜，酒醴惟旨。喟我寤叹，吁其别矣。
折刑部海棠戏赠圣俞二首 其二
欧阳修（宋代）

摇摇墙头花，艳艳争青娥。朝见开尚少，暮看繁已多。

不惜花开繁，所惜时节过。昨日枝上红，今日随流波。

物理固如此，去来知奈何。达人但饮酒，壮士徒悲歌。
和孔纯老按属邑六首
王之道（宋代）

石窦泠泠注竹谿，谿光浮动软琉璃。
幽人爱玩不忍去，觅句坐惊红日西。
夏旱五首 其二
刘克庄（宋代）

井以瓶罂竭，溪堪揭厉行。蟹泉一摘子，辛苦上山迎。
和孔教授武仲济南四咏 北渚亭
苏辙（宋代）

西湖已过百花汀，未厌相携上古城。
云放连山瞻岳麓，雪消平野看春耕。
临风举酒千钟尽，步月吹茄十里声。
犹恨雨中人不到，风云飘荡恐神惊。
和刘府判
方逢辰（宋代）

英雄牢落谷音空，敦薄犹存柳下风。
善政有声闻六邑，病射无下谒千峰。
乾坤许大心知少，道义相交我辈同。
珍重瑰章何以报，烟云留护峡山松。
学士四荣为丘先生仲深赋 其二 经筵进讲
倪岳（明代）

经幄弘开圣学新，文华东殿更宜春。绯袍肃侍依丹扆，黄案徐宜接翠茵。

镐宴载瞻周礼乐，虞谟偏感舜臣邻。词垣地切遭逢盛，启沃能忘答帝仁。
【双调】蟾宫曲_送客之武昌
周德清（元代）

送客之武昌
折垂杨都是残枝，诗满银笺，酒劝金卮。自在庐山，君游鄂渚，两地相思。白鹿洞谁谈旧史？黄鹤楼又有新诗。拈断吟髭，笑把霜毫，满写乌丝。
别友
唾珠玑点破湖光，千变云霞，一字文章。吴楚东南，江山雄壮，诗酒疏狂。正鸡黍樽前月朗，又鲈莼江上风凉！记取他乡，落日观山，夜雨连床。宰金头黑脚天鹅，客有钟期，座有韩娥。吟既能吟，听还能听，歌也能歌。和《白雪》新来较可，放行云飞去如何？醉睹银河，灿灿蟾孤，点点星多。倚蓬窗无语嗟呀，七件儿全无，做甚么人家？柴似灵芝，油如甘露，米若丹砂。酱瓮儿恰才梦撒，盐瓶儿又告消乏。茶也无多，醋也无多。七件事尚且艰难，怎生教我折柳攀花？
赠本深还吉安
杨士奇（明代）

宴罢琼林酒一杯，鞭催五马出蓬莱。金章紫绶恩重拜，皂盖朱幡喜复来。

带得一天新雨露，扫除九邑旧尘埃。螺川城外人千亿，争看神明太守回。
周介然所惠石铫取水瀹茶
吴则礼（宋代）

吾人老怀丘壑情，洗君石铫盱眙城。
要煎淮水作蟹眼，饭饱睡魔聊一醒。
僧伽孤塔何亭亭，试唤僧伽真肯应。
拟向山阳买白菜，团炉烂煮北湖羹。
赵宝学挽词二首
林季仲（宋代）

粲粲霜蕤晚，凄凄烟渚秋。
长随山简马，同上谢公楼。
诗句入飞鹜，歌声落钓舟。
那知倚栏处，直北是松楸。
九日阅武预观军容退而纪事
洪咨夔（宋代）

遨头不管菊花寒，簇队晨登上将坛。
戏马台前千古事，筹边楼下万人看。
弓声浏亮秋风劲，旗采精明宿雨乾。
后部铙歌归较晚，雪西烽火报平安。
秋日野步和王觉民十六首 其十五
王之道（宋代）

人言会饮辰嫌酉，我为求医日问除。老去谁能遵百忌，秋来只欲上三书。
感兴
林季仲（宋代）

庆吊何时已，劳生不自閒。
野情难脱略，人事足机关。
附尾初无意，同尘半强颜。
柴门当却扫，未敢负云山。
马嵬驿
李覯（宋代）

六军刚要非杨妃，空使君王血泪垂。
何事国忠诛死后，不将林甫更鞭尸。
麦田
弘历（清代）

麦田状不一，高下顿尔殊。高可望饼饵，灾后口聊糊。

下者春即潦，根黄苗半枯。哀哉㷀㷀民，食将近夺乎。

加赈至夏五，仓储嗟无馀。博施古已难，况多蠹役徒。

岂如接青黄，各为足食谋。见高固少慰，见下增忧吁。

慰不抵忧多，民艰纷跸涂。
家园即事十三首 其五
郑清之（宋代）

绿阴乐静未号蝉，藕叶扶娇汎水眠。输杀蜂屯深闭壁，峙粮宿饱蜜中边。
示超然
释德洪（宋代）

秋光满鬓万事死，惭愧眼明牙齿牢。野寺闲眠听风雨，海山犹齿渡云涛。

事非白傅方惊鼎，迹隐庖丁已善刀。一径莓苔三十载，未容此老独奇豪。
送焦千之秀才
欧阳修（宋代）

焦生独立士，势利不可恐。
谁言一身穷，自待九鼎重。
有能揭之一，可谓仁者勇。
吕侯相家子，德义胜华宠。
焦生得其随，道合若胶巩。
始生及吾门，徐子喜惊踊。
曰此难致宝，一失何由踵。
自吾得二生，粲粲获双珙。
奈何夺其一，使我意纷◇。
吾尝爱生材，抽擢方郁蓊。
犹须老霜雪，然後见森耸。
况从主人贤，高一可倾竦。
读书趋简要，害说去杂冗。
新文时我寄，庶可蠲烦壅。
与男㞦游天台石桥览先祖诗因成
赵抃（宋代）

石桥吾祖昔留诗，句有天寒树著衣。山下老僧能叹咏，诸孙三岁与光辉。
止雪用东坡先生韵
张侃（宋代）

常年有句吟雨叶，今年只了吟飞雪。社中谁是锦绣肠，令我褫气叹妙绝。

固知天运阴阳戾，那问家园花草折。逞妍妒舞费斑镂，幻色潜光亦消灭。

前时有句送渠归，日华摇金云暗掣。滕家娘子耽清游，琐碎回风到帘缬。

只须头次阵堂堂，底用十番空屑屑。民家刺缊带湿炊，醉客糜金谩飞瞥。

海隐来徵鹤隐句，恰如白佛偈重说。昏霾未见天清明，石炭儗铸一寸铁。
天津感事二十六首
邵雍（宋代）

谁引长河贯洛城，銮舆东去此为轻。
洪涛不服天津束，日夜奔腾作怒声。
舟中雨霁
郭印（宋代）

雨声收淅沥，霁色起曈曨。
山顶云蒸白，江心日射红。
澄波还古岸，宿雾扫遥空。
更喜前程快，扁舟得顺风。
初秋馆中呈诸公
刘攽（宋代）

掖垣星宿上清居，金马文章次石渠。雨定枫槐含秀爽，秋还楼阁长空虚。

上知景伯无人事，恩许黄香未见书。不奈客嘲聊自解，下流仍复愧应璩。
浮山用平叔韵
赵时韶（宋代）

抖擞襟尘访梵宫，入门物色补陀踪。松虽未老曾留鹤，山不在高堪卧龙。

案上楞岩寻旧跋，枕边纸被认新缝。客题不要纱笼壁，遮莫轻敲饭后钟。
句 其四
勾台符（宋代）

胚浑凿开元精结，三十六峰排截嶭。
寄题畅上人文溪别业诗
方回（元代）

爱僧予尤爱诗僧，千偈万颂传五灯。
寒山拾得两奇绝，妙压神秀卢慧能。
四明北郭四十里，文溪之名四海称。
文溪上人貌古怪，吟坛突兀高千层。
我虽未到燕坐处，想见藓薜枞行藤。
上之所陟耸楼阁，星辰日月危栏凭。
下之所种足锄耒，芋菔黍梁满甑烝。
有时挑包大都会，省台贵显皆其朋。
紫阳山叟年八十，吟号夜蛬书秋蝇。
厥今流俗所不齿，独肯惠顾谈上乘。
门前车马热如火，兀坐相对森寒冰。
气臭吻合风味似，万里可并横坐肱。
文溪文溪有别业，松阴百谷禾千塍。
何当插翅渡潮海，月门吾敲堂吾升。
春华樱李杏桃药，夏果榛相似莲藕菱。
西风九日东篱菊，十月早梅霜霰凝。
短才题咏匪骚雅，有愧蹇羌惭观兴。
公诗自是第一等，纸上龙变青云蒸。
文溪有集定脱稿，庶越韩门岛可澄。
老夫所作岂敢并，鵰鹗风前跧冻鹰。
酬祝十三秀才
薛涛（唐代）

浩思蓝山玉彩寒，冰囊敲碎楚金盘。

诗家利器驰声久，何用春闱榜下看。
采桑
王建（唐代）

鸟鸣桑叶间，绿条复柔柔。攀看去手近，放下长长钩。

黄花盖野田，白马少年游。所念岂回顾，良人在高楼。
经火山
岑参（唐代）

火山今始见，突兀蒲昌东。
赤焰烧虏云，炎氛蒸塞空。
不知阴阳炭，何独烧此中？
我来严冬时，山下多炎风。
人马尽汗流，孰知造化工！
观弈篇
许及之（宋代）

秉烛随者明，弈棋观者精。观者未必高于弈，只是不与黑白同死生。

天上神仙何所争，亦复于此未忘情。樵夫柯烂忽猛省，却与棋仙作机警。

千古未尽一局閒，岩草岩花自凄冷。呜呼圣主不弃刍荛言，弈棋复出亦必资傍观。
雪轩
杨载（元代）

北风海上来，大雪何壮哉！上下九万里，洗净无纤埃。

君家十二楼，轩窗洞然开。吹笙击鸣鼓，呼宾与衔杯。

名言落四座，大笑声如雷。举头望长空，高兴惊冥鸿。

仙人五六辈，飞下白云中。粲粲明珠袍，相从万玉童。

问君何所事，未就丹鼎功。翩然却携手，共入蓬莱宫。
出嘉峪关感赋四首·其三
林则徐（清代）

敦煌旧塞委荒烟，今日阳关古酒泉。
不比鸿沟分汉地，全收雁酒入遥天。
威宣贰负陈尸后，疆拓匈奴断臂前。
西域若非神武定，何时此地罢防边？
题还读图，寿周叔平先生时年六十
夏子重（清代）

游不尽名山，真如膑两足。读不尽奇书，还如曤两目。

书中有味尽不厌，非若布帛乃有幅。金匮石室足私藏，深山古穴多遗牍。

我闻西河首垂教，仕优而学资深效。又闻陶令性冲和，耕种之暇还高歌。

此道今人复谁见，濂溪有裔卓嵯峨。先生之貌虽清癯，先生胸藏万卷书。

博观约取精决择，青瞳炯炯双明珠。先时早入莲花幕，保障茧丝摅策略。

即今年老赴军门，人识奇才皆齰愕。露布千言顷刻成，云章十幅纵横作。

勋名虽则不归身，功利实已及斯民。出其馀力事吟咏，亦复俊逸兼清新。

深山大泽富包孕，探之不尽观无垠。奔雷走云倏变化，奇峰怪石争嶙峋。

峻望巍巍重山岳，先生自视犹虚名。不因耳顺废穷经，翻为心虚思秉烛。

自从仓帝造文字，继起作者日相续。抽妍骋秘五十年，插架堆箱千万轴。

先生寿比书轴多，年年岁岁书堪读。
钱新班弟
文天祥（宋代）

送君天上去，当户理瑶琴。
万里白鸥远，千山黄叶深。
江空行路影，日暮倚门心。
若见西湖雪，霸桥人正吟。
岳阳晓发大雨次韵寄雨泉使君时二月十五也
陈一松（明代）

节序三春半，风尘一客来。雨藏巴国树，云暗岳城台。

雪浪翻犹没，林花湿更开。商霖如可作，还拟遍穷垓。
城上乌
吴泳（宋代）

尔何不向别处栖，东飞日白足，
南飞有树枝。翱翔空中不欲堕，
南尾又向城头归。城虽高，
人亦好，三匝重来屋边绕。
不缘啄雁稗，不为唼凫藻。
鸦鸦唾骂闾里常，睠睠忠言主人告。
所生八九子，赖有三雏成。
两雏连樯去，一雏闻弦惊。
往来城头暂栖止，旭日又恐东方明。
送李相公昭义平复起彼宣慰员外副行
顾非熊（唐代）

天井虽收寇未平，所司促战急王程。晓驰云骑穿花去，

夜与星郎带月行。新咏尽题关外事，故乡因过洛阳城。

时逢寒食游人识，竟说从来有大名。
和再还建上旧店
赵希逢（宋代）

枉将荆棘满园栽，不放阳和一点回。
何事成阴种桃李，相逢一笑看春来。
女冠子 次张泌韵
吴湖帆（清代）

洞庭春草。羃䍥青青蓬岛。正愁深。寄语云遮月，相思泪满襟。

独怜轻雨后，长得醉花阴。何处盟鸥鹭，笑浮沉。
泉州赴上都留别舍弟及故人
欧阳詹（唐代）

天长地阔多岐路，身即飞蓬共水萍。

匹马将驱岂容易，弟兄亲故满离亭。
题陈鸿文先生蓑笠图 其三
翁同和（清代）

汝南清德媲前贤，卖到城西屋数椽。再拜敬题先友记，伤情二百八年前。
再赋葺居三绝
苏辙（宋代）

谁将修竹寄邻家，秋斫长竿春食芽。
旋筑高墙护鸡犬，稍容嵇阮醉喧哗。
种罂粟
李复（宋代）

前年阳亢骄，旱日赤如血。
万里随羽书，挥鞭无留辙。
炎毒乘我虚，两岁苦病蝎。
遇夏火气高，烦蒸不可活。
饱闻食罂粟，能涤胃中热。
问邻乞嘉种，欲往愧屑屑。
适蒙故人惠，筠箧裹山叶。
堂下开新畦，布艺自区别。
经春甲未坼，边冷伤晚雪。
清和气忽动，地面龟兆裂。
含滋竞出土，新绿如短发。
常虑蒿莠生，锄薙不敢阙。
时雨近沾足，乘凌争秀发。
开花如芙蕖，红白两妍洁。
纷纷金蕊落，稍稍青莲结。
玉粒渐满房，露下期采折。
攻疾虽未知，适愿已自悦。
呼童问山鼎，芳乳将可设。
红梅为力斋题
李东阳（明代）

谁道南枝胜北枝，北枝偏耐雪霜欺。雪霜消尽春风改，只有丹心似旧时。
题四清枕屏
葛绍体（宋代）

横梅枝上兰为伴，瘦石拳边竹更长。
月上小窗人欲静，睡来清入梦魂香。
次韵卢彦升
许景衡（宋代）

同场名辈敢争锋，想见当年赋咏工。苒苒星霜今欲老，拳拳畎亩独怀忠。

羊肠已失千重险，鹏翼方看万里风。应笑长安徒索米，不知鼯鼠技将穷。
吊李肯斋
崔斌（元代）

一夕司空抚御床，祖龙未死国先亡。只缘西楚无坚壁，致使南州总战场。

湘水一川骸骨满，肯斋千古姓名香。我来不见先生面，犹对西风酹一觞。
咏史 其一
靳荣藩（清代）

大凌河水接雄关，啼笑相逢并马还。李广何庸重对簿，天留陷阱待清班。
赠百十三岁老人王司业南亭先生
吴寿昌（清代）

国家太平古无比，仁寿纪年百余矣。弧南一星位丙丁，牛斗之墟夜芒指。

翁家天台濒小海，风俗淳朴致堪喜。是间淑气厚钟毓，特为盛时彰瑞美。

百龄孝子翁先人，秩视更老荣乡里。诸孙膝下罗来昆，共享期颐克家子。

自言少时胆气粗，报仇夜斫贼营里。裹疮不辨血模糊，至性所生非聊尔。

中年折节伴萤蠹，兀兀穷经作髦士。挥金但学管宁锄，决踵肯惭原思履。

阑干苜蓿广文毡，九十六龄得官始。秩满朝天获晋秩，其时岁适逢辛巳。

次年属车莅吴会，率先黄发清尘俟。耆儒屡邀天语褒，绰楔宸章钤宝玺。

迩来国庆正稠叠，率土普天皆鹊起。去年翁至坐蒲轮，亲祝圣龄习拜跪。

箧贮上方麟趾金，衣裁内府鹄头绮。今岁慈宁开八帙，翁切呼嵩复至止。

香山图绘今昔同，天子推仁首尚齿。再看头衔赐新换，御题荣宠沾蕃祉。

优礼无殊隆宪乞，懿嘉洵足著惇史。翁为人瑞古所无，如云五色芝三蕊。

长身七尺清且癯，行不支筇坐不几。擘窠书成惯赠人，箕畴一寿义取此。

山程水驿讵云远，十年三踏长安市。长安纷纷聚冠盖，识面篯铿与李耳。

我生四十犹壮年，视茫发苍负强仕。苦求急景免凋颜，每乏奇方学洗髓。

对翁长松古柏姿，蒲柳凡材安足拟。吾闻天台山高万八千丈，中有石室金庭共峛崺。

第一洞天记道书，草多长生药不死。欲从翁觅翁不言，但言神仙之术荒唐非吾以。

乃知寿民关寿国，导引延年无其理。不然正当王母介福帝胪欢，岂无控鹤骖鸾先翁降金戺。
哭刘郎中 其二
吕南公（宋代）

仕则慕贵显，贫仍忧子孙。阳穷诈恬淡，此道久满门。

嗟乎郎中心，违众辄十分。登科未弱冠，白首两朱轓。

笑谈倾一坐，绝口势利言。遥闻朱顿流，索水洗耳根。

服不至布絮，食不辞羔豚。自然清白行，皎皎不可昏。

杳杳浚郊县，萧萧柏林原。节士今已矣，谁表三尺坟。
怀书衡
袁绪钦（清代）

碧鸡词赋动春明，回首觚棱尚有情。稷下不逢秦博士，洛中平视汉公卿。

归舟日暮津门树，别酒天高海上城。今夜西风愁望远，万山重叠乱云横。
辛亥二月望祭斋公因游甘园
朱继芳（宋代）

朝霏作雨连天湿，春气熏人到骨香。
四望水亭无正面，有花多处背湖光。
蝉
张乔（唐代）

先秋蝉一悲，长是客行时。
曾感去年者，又鸣何处枝。
细听残韵在，回望旧声迟。
断续谁家树，凉风送别离。
自题小照遣怀
觉灯（清代）

昔为行脚客，负笈辞故乡。三参海门国，一度莲花洋。

莲花洋接光熙顶，去寻梅福烧丹井。绿摇海水与天浮，一洗年来诗梦冷。

携筇复向双峰来，楼阁不劳弹指开。夜有鱼龙妒高卧，洪涛激石如奔雷。

我住焦岩今五载，杨岐事有几人解。江头孤月此心明，苍狗白衣时见改。

远公净业与谁修，空山独立愁复愁。流光似水去若此，渐觉霜花白上头。
署中怀人十绝 其一 太常朱世其光祚江陵人有国士之感行藏未定缺焉抠衣
沈守正（明代）

何图脍凤屠龙手，佞佛翻经对九如。惭愧昔人千里驾，十年空羡武昌鱼。
泊李家渡
董嗣杲（宋代）

雁字书空极劲遒，江流东去不流愁。
梦归破屋南山下，身落寒沙古渡头。
雪意已坚狂问酒，风威未厉懒添裘。
土人识得沧浪客，特地相期剧醉留。
和万年成少府寓直
钱起（唐代）

赤县新秋夜，文人藻思催。钟声自仙掖，月色近霜台。

一叶兼萤度，孤云带雁来。明朝紫书下，应问长卿才。
次韵子肃怀远斋并以见及
赵蕃（宋代）

如公人物表，上下孰分床。
但有官成集，初无智作囊。
所嗟人契阔，不为雨悲凉。
顾我端何幸，新诗获夜光。
宫词体题冷枚汉宫春晓图 其三
弘历（清代）

匀贴胭脂衬粉浓，迎风端不让芙蓉。画师恐是毛延寿，费却金钱更敛容。
秋兴八首追和杜老 其三
王之道（宋代）

云影曚昽日洒晖，金湖西畔晚阴微。渔舟缭绕青山去，枫叶追随白鸟飞。

摩诘家风非世有，渊明心性与时违。近来病瘠连诗瘦，翻爱西台字样肥。
国清寺
孔天胤（明代）

寥寥人境外，别有一林中。
萝幌晴峰色，花钟夜壑空。
凉泉漱初月，幽木写遥风。
虽未成永托，淹留足微躬。
康陵陪祀
王维桢（明代）

塞上犹传八骏名，帝丘今望赤霄平。
千峰云起旌旗影，万木风多剑槊声。
玉殿香烟浮俎豆，瑶墀星斗灿冠缨。
雍歌听彻人归尽，独立春宵百感生。
丁亥生日自首
成鹫（清代）

山穷水尽日西暮，老景无多罪无数。文逋笔债积如林，多半引无兼誉墓。

乖张名实点清虚，破犯初篇成妄语。自甘拔舌入泥犁，不免刀山还剑树。

此身九死一可生，赖有羞惭及疑惧。同是世閒无智人，四大假合成幻身。

遭逢贤劫佛住世，使我得作伽蓝民。不耕不织不冻馁，无礼无义无尊亲。

白毫一分人天供，饕饕虚消不自重。何况重添粪上花，制锦徵诗耀徒众。

一时举国走若狂，狸奴白牯胡厮閧。头会箕敛通贤愚，香花得钱铙钹送。

舍曰欲之为之辞，高坐道场说春梦。世间寿者悉如斯，自称等觉原等痴。

小人之痴痴到骨，大人痴在毛与皮。学道无过七十一，腼颜空腹为人师。

身口意业忏不净，虚生浪死徒增悲。不须说著母难日，人命无常知未知。
和祖仁晚过集禧观
王安石（宋代）

妍暖聊随马首东，春衫犹未著方空。
烟霞送色归瑶水，山木分香绕阆风。
壮发已输尘外绿，衰颜漫到酒边红。
日斜归去人间世，却记前游似梦中。
梅溪徙居吾乡北山下
张埴（宋代）

乾坤如此我，牢落百深杯。
腰有难相折，头无可以抬。
南村元亮往，西瀼少陵来。
书了深衣带，千金末矣哉。
将从雁代返岭南留别程周量 其三
屈大均（明代）

高高峨口月，万里照边愁。白雁衔霜信，明河挂戍楼。

庭闱南海隔，井臼朔天留。去住难为计，悲歌历九秋。
寄茂秦
李攀龙（明代）

谁惜虞卿老去贫，平原食客一时新。怀中白璧如明月，何处还投按剑人。
十月二十日买菊一株颇佳置于郡斋松竹之间目为岁寒三友
王十朋（宋代）

三百青钱一株菊，移置窗前伴松竹。鲜鲜正色傲霜性，不逐重阳上醽醁。

谁云既晚何用好，端似高人事幽独。南来何以慰凄凉，有此岁寒三友足。
次韵正平见赠道予游山北胜处 其一
李彭（宋代）

山南山北似壶天，雨宿风餐近日边。噭噭猿啼石门路，此身浑是谢临川。
句
绍兴某贵（宋代）

绿树带云山罨画，斜阳入地竹销金。
哀教
皎然（唐代）

本师不得已，强为我著书。知尽百虑遣，名存万象拘。

如何工言子，终日论虚无。伊人独冥冥，时人以为愚。
简赵宾旸
方回（元代）

书生豪侠味终酸，诗客颠狂骨本寒。
趋就坦夷非不欲，屈蟠老硬亦良难。
故将军已编民伍，冷广文犹齿学官。
何处浊醪谋一斗，能来相送上严滩。
踏青四首 其二
区益（明代）

驱车出里闾，行行步冈陇。四顾何萧条，但见丘与冢。

杳杳泉原间，一往如长梦。前人不复作，后人更追送。

遗羹空堕泪，洒饭兴长恸。谁云去者疏，来者实总总。

悠悠代谢理，天地元终共。达人齐死生，不惑复何恐。
赠张德恭
陈造（宋代）

少日试推敲，未脱蜂鹤病。
世间十全手，噬肯爱三请。
即今悔少作，草草生气盛。
逢人忍修缩，拜手博是正。
往往掉其臂，百叩不一应。
赑屃仰前修，萎惫不能劲。
从君父子游，似颇识蹊径。
使君唾隋珠，枚叟每后乘。
郎君撞烟楼，楚珩复相映。
两豪五字律，万象一清镜。
剩馥副群趋，余风振不竞。
邮城望迎銮，未敢惮奔命。
向来从渠后，无乃莹吾听。
回省多岐亡，满冀一语订。
此篇尤爱我，见推乃见警。
政使元白前，向君亦修敬。
寄石湫童知县
释正觉（宋代）

溪头茅屋远追陶，斗米而今懒折腰。
汉水丈人甘抱瓮，箕山居士厌鸣瓢。
心秋霁月夜相照，鬓雪温风吹不消。
身世曲肱分付梦，蘧随蝴蝶到华条。
予归未省松楸将以初秋望前汎湖之龙门已戒舟舰而连夕雨作不见月因赋天问二章 其二
岳珂（宋代）

小心风伯紫宫回，眼看银蟾海上来。玄豹又成漫谷雾，断虹犹作隐山雷。

便教雨积三时害，未信晴无一日开。待试平生补天手，为君明镜再安台。
聂耒阳以仆阻水书致酒肉疗饥荒江诗得代怀…泊于方田
杜甫（唐代）

耒阳驰尺素，见访荒江眇。义士烈女家，风流吾贤绍。

昨见狄相孙，许公人伦表。前期翰林后，屈迹县邑小。

知我碍湍涛，半旬获浩溔。麾下杀元戎，湖边有飞旐。

孤舟增郁郁，僻路殊悄悄。侧惊猿猱捷，仰羡鹳鹤矫。

礼过宰肥羊，愁当置清醥.人非西喻蜀，兴在北坑赵。

方行郴岸静，未话长沙扰。崔师乞已至，澧卒用矜少。

问罪消息真，开颜憩亭沼。
将进酒·城下路
贺铸（宋代）

城下路，凄风露，今人犁田古人墓。岸头沙，带蒹葭，漫漫昔时流水今人家。黄埃赤日长安道，倦客无浆马无草。开函关，掩函关，千古如何不见一人闲？
六国扰，三秦扫，初谓商山遗四老。驰单车，致缄书，裂荷焚芰接武曳长裾。高流端得酒中趣，深入醉乡安稳处。生忘形，死忘名。谁论二豪初不数刘伶？
台阳八景
觉罗四明（清代）

孤城日暮凝寒，整棹归人影乱。六年还往其间，几见渡头催唤。
病渴汲楼前井花水饮之
杨慎（明代）

半夜儿童汲井花，老夫病渴漱云牙。八公德水何须问，甘露清泠在我家。
宿郴阳旧署与袁稚圭昆玉话旧
邓云霄（明代）

迁客西征路八千，重过旧署更潸然。伤心狂事挥双涕，屈指流光已十年。

拙宦风尘催马齿，故人星斗暗龙泉。虚堂对酒怜同病，感慨高歌宝剑篇。
衡阳泊木居士庙下作（一题作题木居士庙）
罗隐（唐代）

乌噪残阳草满庭，此中枯木似人形。只应神物长为主，

未必浮人即有灵。八月风波飘不去，四时黍稷荐惟馨。

南朝庾信无因赋，牢落祠前水气腥。
赠向巨源
韩驹（宋代）

老子真祠地，君来觅纸题。文如士衡后，年与正平齐。

闻说钟陵郡，官居章水西。涪翁诗律在，佳处可提携。
送贺秘监归会稽诗
韦斌（唐代）

抗情遗黼冕，高步出氛埃。横海鸿飞远，登仙鹤语催。

希微馀第宅，恍惚视婴孩。
斋中杂兴二首 其一
陆游（宋代）

八十颓龄安所归，萧然终日掩柴扉。清心始信幽栖乐，穷理方知俗学非。

山果满筐猿食足，石泉通笕药苗肥。衰翁莫道浑无事，扫叶归来又落晖。
送斯立入京
晁说之（宋代）

我见刘颍川，昏困不暇寐。
忽还便娟儿，白日思寝被。
此头各未白，相逢当有地。
讵惜草草别，但嗟言负意。
是时菊正花，迸散青铅泪。
摇策如骑电，到国何容易。
莱衣媚家府，芳樽延国士。
相知问阿侬，为言只尔耳。
送镜山僧游雪峰
张至龙（宋代）

海风迎铁锡，半是水为程。
故国往来熟，空门宿食清。
旧房云借住，早路月同行。
象骨最高处，师今履似平。
春风袅娜 其一 上元王胥庭司马召饮观剧
梁清标（清代）

喜良宵烟月，依旧清平。花市暖，晚风轻。有尚书、好客堂开帘捲，故人欢笑，妆点春城。

百宝珠轮，九枝青玉，绛烛高烧列画屏。琥珀光浮千日酒，赤瑛盘荐五侯鲭。

谁把燕山旧事，移宫换羽，倩优孟、谱入新声。红牙串，紫鸾笙。

歌喉未歇，客欲沾缨。梦里功勋，休嗟陈迹，眼前杯酌，且尽平生。

种槐庭院，看年年无恙，红灯绿醑，快聚良朋。
游铁尖山得怪石欣喜过望率成五古
陈锡金（清代）

选花欲其美，选石欲其丑。平生蓄此念，郁郁十年久。

东向泰山奔，西入华山走。到处必搜寻，当意一无有。

何图失意间，奇礓忽入手。权作石友看，摩挲日八九。

人怪嗜好偏，冁然开笑口。胡不类而类，胡非偶而偶。

唤我作米颠，我亦公然受。石若再能言，谓我为颠否。
菊
严粲（宋代）

秋篱霜露寒，独立尔良难。不作过时恨，从教耐久看。

风流沾腊蕊，臭味忆骚兰。孤淡逢心赏，幽香故未阑。
淮上渔者
郑谷（唐代）

白头波上白头翁，家逐船移江浦风。(江浦风 一和：浦浦风)
一尺鲈鱼新钓得，儿孙吹火荻花中。
送张忠州使君八兄二首
曾协（宋代）

邂逅江干不自期，坐倾谈屑看霏霏。
岂无清禁摛华地，只得名城衣锦归。
惜别定知双鬓换，问诗常恨寸心违。
目穷千里苍茫际，惟有樯乌向北飞。
和赵庙欲携尊赏残梅二绝 其二
胡寅（宋代）

离离疏蕊抱寒条，开晚浑疑雪未消。风雨助君悭且涩，吹将诗句淡相撩。
琴坞旧庐钱别频伽兼山
许乃济（清代）

顽云沈沈障碧空，雷车夜发轰残冬。雪花融液作苦雨，万感楂残如乱峰。

入门把臂忽倾倒，今日重逢郭有道。如何便放湖边舟，识君苦迟别君早。

延陵公子翩然来，相看身世俱尘埃。下床动足各万里，不如且尽尊中醅。

作歌赠君君已醉，画君穷途两行泪。悲欢聚散徒纷纷，一笑明蟾梦中坠。
句
张彦雄（唐代）

云壑凝寒阴，岩泉激幽响。
清平乐 春晓
陈珍瑶（清代）

宵来雨骤。繁响喧檐漏。开遍海棠春意逗。又是禁烟时候。

梦回小阁初晴。凭栏听卖花声。何处秋千笑语，东风吹送分明。
酬二十八秀才见寄
郎士元（唐代）

昨夜山月好，故人果相思。
清光到枕上，袅袅凉风时。
永意能在我，惜无携手期。
郊庙朝会歌辞绍熙元年恭上寿星圣皇太后至尊
佚名（隋代）

玉玺瑶编，礼容毕具。
穆穆至尊，华殿是御。
德配有虞，绍唐授禹。
于万斯年，受天之祜。
玄都观
李复（宋代）

龟刻露藓暗，石坛霜草黄。
断瓦出耕土，犹月金碧光。
甘泉分远脉，来自惠山长。
桃花久不开，空余葵麦荒。
浣溪沙十首 其五
李慈铭（清代）

侧侧轻寒搞臂纱，梳妆才妥上香车。小红帘外即天涯。

憔悴一春常惜别，归来燕赖问桃花。日长何况更思家。
杂书五首
方回（元代）

鼻涕垂颐银竹冻，脑脂遮眼黑花飞。
此身尚觉非吾有，焉问人间万事非。
宜兴山房十首
李曾伯（宋代）

四壁寒蛩作苦吟，唤回旅梦约三更。
不知身在禅房宿，误听松风做雨声。
凤凰台忆吹箫
佚名（宋代）

红蓓珠圆，素蕤玉净，南荒已报春还。便迤逦，云开五岭，雪霁群春。喜见东君信息，应不管、潘鬓新班。谁寄，心萦秋水，目断春山。
长记小桥斜渡，潇洒处，苇篱茅舍三间。肯伴我、风光赏遍，月影疑残。好为调羹结子，玉弦冷、金鼎空闲。北枝畔，谁念嶰律犹寒。
渡江
陈熙治（清代）

万里银涛险，千寻铁锁横。雨抛飞沫溅，风急片帆轻。

破浪男儿志，思家旅客情。故乡何处是，回首暮云平。
春兴 其二
王沄（清代）

探奇南到会稽来，上巳东风一举杯。白日双圭大禹穴，青山万点越王台。

江关词赋多哀思，幕府风云少霸才。曾是六龙飞动处，登临无地不徘徊。
春日会饮怀丘思同林成之作四首·次林韵
苏颂（宋代）

二月中和气序均，酒酣偏觉长精神。
之人欢会何稀阔，惆怅尊前更惜春。
杂述
林泳（宋代）

毕方鹤而一足，鬼车鸺而九头。
物怪不知谁使，人身又复何求。
春草
齐己（唐代）

处处碧萋萋，平原带日西。堪随游子路，远入鹧鸪啼。

金谷园应没，夫差国已迷。欲寻兰蕙径，荒秽满汀畦。
坏桥诗
徐摛（南北朝）

匝栏生暗藓，覆板没鱼衣。岸曲斜梁阻，何时香步归。
送先上人归越
释行海（宋代）

蟋蟀声中念故乡，片帆风正渡钱塘。
烟横浦口鱼讴晚，月涌潮头蜃气凉。
一脉菲泉清夏后，千年酒瓮醉秦皇。
青鞋布袜秋归早，犹有荷花镜里香。
和元汝功元日感怀
郭印（宋代）

少时喜节物，常恨春来迟。而今新年至，怀抱不胜悲。

儿童荐椒新，未饮增长欷。陜洛果何罪，半世戎马嘶。

坐令冠盖流，星散鸟择栖。回头望乡国，泪雨秋悽悽。

我公关中豪，志气青云齐。誓当剪豺狼，不复问狐狸。

夫何丘壑间，从事新与诗。烟尘要一扫，櫜弓卧鼓鞞。

天下维泰山，置器安不危。廓廓大丈夫，功勋千载奇。
黄陵道中与郭筠仙太史同年别
江忠源（清代）

我入豫章城，势危如累卵。千钧拌一掷，此生分不免。

故人邹与郭，建义集楚产。先后赴重围，吾死获少缓。

谁知险方出，逆焰倏西燀。巍巍半壁山，孰使豺虎满。

坐令长江险，千里失扃管。赴救既惭迟，周防尤愧晚。

艰虞襄汉深，辛苦蕲黄远。死生寄戎马，性命实危浅。

郭侯忽告别，临歧重缱绻。道途有荆榛，何乡是夷坦。

凉秋风雨多，中夜离愁绾。来生会有期，今生各黾勉。
赏报
叶春及（明代）

家住青山学隐沦，偶来相访武夷君。铁桥流水不归去，肠断清猿和白云。
寄法纬渊雷而思诸兄弟
释函可（明代）

万壑千峰共掩扉，华台一下愿多违。旧时尚有几人在，远塞先分只雁飞。

师齿已衰兼久病，世途多难更谁依。亦知不待殷勤嘱，大雪题诗泪湿衣。
玉簟凉 己未七夕，和其年韵
徐釚（清代）

菡萏生香。望禁柳烟浓，未似江乡。穿针当此夕，漫亸却钗梁。

纵今莲漏夜永，金门客、谁许清狂。只别院，有红牙齐拍，同唱伊凉。

清光。玉绳低转，银汉斜横，牵起愁海难量。拥衾和月睡，且闲闭云窗。

双鱼音信都断，怎能够、梦到回廊。风露里，怕天边、啼损残妆。
寄华阴王山史 其一
屈大均（明代）

都门一别廿馀霜，两地幽居白发长。皇甫首裁巢父传，孔明惟拜鹿门床。

梦随秋月过西岳，愁作春云黯渭阳。坚卧未教猿鹤笑，书传却聘有馀芳。
大雪用禁体
沈范孙（清代）

朝日照屋梁，虚室悉通透。阶前水盈墀，户北冰在霤。

忽然阴霾合，六出稍稍逗。初见屋角漫，瓦齿已非旧。

墙垣及庭除，补缀平罅漏。积寸不移晷，盈尺未为厚。

薄暮大于掌，丙夜竟如昼。灵鳌想没趺，飞鸟饥莫救。

巨室足豪兴，茅宇难自覆。直恐寒不减，尧年今见又。

晨兴忽凛冽，作气与之斗。目眩屡回瞩，风紧载缩脰。

呼童辟门径，指直不出袖。弥望四野平，瞻顾身在窦。

老树叶尽脱，秃干工琢镂。冬青远模糊，狞恶类奇兽。

或如藐如射，忽露两三岫。蓬莱望见之，咫尺俨可就。

杞人消其忧，民命天所佑。阴胜固所惕，融化亦勿骤。

照耀庭月间，举酒月出后。黄闲攻诗城，白战不许彀。
竹友轩
谢薖（宋代）

畏夏苦执热，开轩除郁蒸。檐前鸟雀喧，朝旭上朱甍。

席间裁函丈，诗书浩纵横。槃礴环堵间，幽独怀友生。

古人在黄卷，千载使我倾。出门窥物变，草木各鲜荣。

青青墙东竹，见汝忽眼明。爱玩不能忘，移根傍轩楹。

俯仰与竹俱，定交见深情。不是无朋友，此君冰玉清。

风吹万籁响，寒梢韵竽笙。我独哦其间，诗作秋虫鸣。

琅玕亦有实，期汝向秋成。凤凰何时来，翙翙翔我庭。
题村舍壁
赵汝燧（宋代）

柔风十里日曈眬，雨后陂塘野水通。两岸柳烟笼晓绿，数枝桃水滴春红。

明知钟鼎众皆羡，到了山林味不同。田父殷勤邀我坐，一盂白饭一盂菘。
度大屏诸山二十余里一无庐木而雨至忽有古藤一本覆若夏屋得息
王文诰（清代）

童山曾曾绝人境，十里五里鸣瀑泉。岩盩溪厔百盘险，经历九瀑乃在山之巅。

山巅湿云起蓬勃，风生两袖飞浓烟。大雨满空压头顶，滔滔奔响垂空天。

急呼避雨雨随至，鸦翻云阵挥雷鞭。冲雨过崖崖壁立，上有古藤一本势若罗修椽。

叶密结曾盖万根，攫石蚴蟉而盘旋。阴翳翠幄得神荫，石头枕是虚中眠。

白昼暝暝银海合，栩栩化作漆园之游仙。游仙亦在巫山台，为雨为云去复来。

天若有情风觉梦。断云零雨一吹开。
新雁过妆楼 秋夜
杜贵墀（清代）

挨过黄昏，梧桐院、著些疏雨微云。暗中征雁，渐语近水边村。

小阁灯昏人独自，听吟蛩绕遍墙根。者情怀，怕逢明月，懒更开门。

当年望牛女处，只燕楼霜影，凤蜡啼痕。不饶人睡，芦被纸帐无温。

便能梦归故国，怕红蓼，丹枫也断魂。腰围减，待五更声尽，能留几分。
广东春教致语口号
洪适（宋代）

高管嗷嘈叠鼓忙，春云轻覆飨军堂。二星光动狐狸伏，六纛威腾貔虎良。

海孽向来如薙草，射夫无有不穿杨。时平已卧边庭鼓，不废蒐田谨旧章。
玉河泛舟至玉泉 其二
弘历（清代）

蜗庐蟹舍学江村，桑叶阴阴曲抱原。诗意画情神会处，疑披合幅阅王孙。
近蒙夏蒙夫
葛胜仲（宋代）

百家六艺日披吟，问学渊源已造深。旧直蓬山无俗梦，今官槐市有清阴。

公馀绿绮乘閒抚，客退黄庭每自临。官冷定知尘满甑，谁人裹饭慰愁霖。
古诗
庞谦孺（宋代）

十旬五旬病，三日两日饿。
闭门本求安，岁月不可过。
秋成尚百日，急迫如星火。
西风吹楸林，木叶朝来堕。
夕阳下城头，蟋蟀鸣户左。
褰裳临溪水，照影非昔我。
悲歌动邻里，惨惨风满座。
怀深声愈凄，辞绝意难和。
人生一世间，太半逢坎坷。
为乐须及时，倏忽伤老大。
偶作二首
刘禹锡（唐代）

终朝对尊酒，嗜兴非嗜甘。
终日偶众人，纵言不纵谈。
世情闲静见，药性病多谙。
寄谢嵇中散，予无甚不堪。
万卷堆床书，学者识其真。
万里长江水，征夫渡要津。
养生非但药，悟佛不因人。
燕石何须辨，逢时即至珍。
赠诸游旧诗
何逊（南北朝）

弱操不能植，薄伎竞无依。
浅智终已矣，令名安可希。
扰扰从役倦，屑屑身事微。
少壮轻年月，迟暮惜光辉。
一涂今未是，万绪昨如非。
新知虽已乐，旧爱尽暌违。
望乡空引领，极目泪沾衣。
旅客长憔悴，春物自芳菲。
岸花临水发，江燕绕樯飞。
无由下征帆，独与暮潮归。
再点陶金户计
方一夔（宋代）

万里云程阻便风，孤鸿痛定再伤弓。徵求多出儒冠外，飞走难逃世网中。

不分事情多倚仗，厌看人面诉贫穷。生平豪气难磨折，时向毫端吐白虹。
柳堤
金銮（明代）

春江水正平，密树听啼莺。
十里笼晴苑，千条锁故营。
雨香飞燕促，风暖落花轻。
更欲劳攀折，年年还自生。
端午家集二首
曾丰（宋代）

自我生壬戌，于今到戊申。
殊无送端午，独不负嘉辰。
裹签金膏冻，糜蒲玉屑匀。
未能全免俗，杯酒飨家人。
秋夜感遇十首以孤村一犬吠残月几人行为韵
陆游（宋代）

我梦游异境，乌帽跨小蹇，桑麻夹阡陌，山川旷何远！俗有太古风，萧散到鸡犬。
钟鸣忽惊觉，所造恨犹浅。
南乡子
张野（元代）

霭霭度春空。长妒花阴月影中。曾为清歌还少驻，匆匆。

变作春曾喜气浓。

一笑为谁容。只许幽人出处同。却恐等闲为雨后，东风。

吹过巫山第几峰。
得黄仲本诗再和二首以寄之 其二
虞俦（宋代）

樯燕呢喃浪语人，岸花飞舞苦伤情。剩穷诗眼三千界，漫鼓琴心一再行。

他日湖山还帝里，别时风雨满江城。思君直欲令人老，流水沄沄日夜倾。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其一
邓云霄（明代）

淑气欲迎年，朔风将送腊。征衫费增减，渐觉寒暄杂。
赠梅圣俞
刘敞（宋代）

耳闻梅圣俞，及此将十载。洛下聚英豪，文华富如海。

声名动冠聚，久合参朝寀。何意幕中客，新违江上宰。

材高虽用晚，大器终有在。三公识者多，荐拔可立待。

栖栖九衢里，尘土增厌殆。相逢恨知晚，乍似去贫馁。

邻居幸见过，沃此胸礧磈。
灵香阁
吕希纯（宋代）

昔闻僧道开，清净本求佛。
谈经悟教藏，施药蠲众疾。
临嶂起重阁，最上构禅室。
灵香邈可继，壮丽固已轶。
桐庐潇洒郡，兹阁更奇屈。
峰峦互掩映，松竹富蒙密。
我来一伏槛，紫翠竞森出。
尘襟与羁帻，中坐怳已失。
清风来甚远，冲气久弥逸。
东轩视蟠桃，仙路如彷佛。
一苇亭
释心月（宋代）

长江一苇浪花开，合国咸知不再来。
千古凭栏一惆怅，岂知脚下滑如苔。
赠别太臻禅者
释重顯（宋代）

武陵山水何秘邃，元化功兮不容易。
坛曾善卷韬龙光，洞亦桃花副麟趾。
仍思昔日吾祖浩浩提纲宗，消息旷断寰宇空。
又闻高大舜让公器，祥瑞却生薦苇丛。
人由境兮冥道德，境有人兮分玉石。
臻禅本自偃殊方，忽向其中诞孤迹。
迢迢海甸来寻我，一十二年同冷坐。
羽翼抟风今是时，拂尽天云乃飞过。
发阆州 其二
洪咨夔（宋代）

木奴夭矫二十里，大似盘龙趋桂林。中人薄暑遽如许，觅树依凉无好阴。
送良沃州赋得石上松
王迈（宋代）

南山岩石上，郁郁长青松。
樛枝全似铁，老干半成龙。
法雨流根润，慈云护影重。
吾师挂锡处，苔藓近来封。
误桃源·砥柱勒铭赋
佚名（宋代）

砥柱勒铭赋，本赞禹功勋。试官亲处分，赞唐文。秀文冥子里，銮驾幸并汾。恰似郑州去，出曹门。
山中吟七首 其三
毛珝（宋代）

山中夜读书，山鬼来相试。隔窗问疑难，颇及尧舜事。

予非卯金人，安能动星纬。划然一推窗，馀音入空翠。
荆门暮冬与节公话别
齐己（唐代）

漳河湘岸柳关头，离别相逢四十秋。我忆黄梅梦南国，

君怀明十去东周。几程霜雪经残腊，何处封疆过旧游。

好及春风承帝泽，莫忘衰朽卧林丘。
寄王密卿
李端（唐代）

酒乐今年少，僧期近日频。买山多为竹，卜宅不缘贫。

志业归初地，文章寄此身。嵇康虽有病，犹得见情人。
缘识
宋太宗（宋代）

六铢衣帔是神仙，劫劫曾修不偶然。
大道目前人岂会，九天常有万千千。
送张侍御按应天
王世贞（明代）

旧识埋轮都下亭，新看直指破青冥。金陵亦是先皇地，玉节仍青汉使星。

朱桁路从飞驭辟，白门人为避骢停。凭高倘有张衡思，两赋应传蓟北听。
同严给事闻唐昌观玉蕊近有仙过，因成绝句二首
张籍（唐代）

千枝花里玉尘飞，阿母宫中见亦稀。

应共诸仙斗百草，独来偷得一枝归。

九色云中紫凤车，寻仙来到洞仙家。

飞轮回处无踪迹，唯有斑斑满地花。
送刘子和教授赴赣州兼简府主洪景卢二首 其二
周必大（宋代）

藉甚书诗帅，中和正尔歌。人留河内寇，帝念禁中颇。

馀事裒丁志，多闻重乙科。固无官长骂，解使客毡多。
寄观上人
吕南公（宋代）

袈裟初带帝城尘，便咏南陔望白云。贾岛未为穷主簿，汤休何事小参军。

古书似我閒千卷，山酒从谁尽十分。正是诸生薄韩柳，劝师绝口莫言文。
哀吕西台行父四首 其四
刘摰（宋代）

吴兴空望使君车，道厄陈州亦命欤。归路自为兜率去，遗忠谁访茂陵书。

秕糠世俗心无累，兰玉阶庭善有馀。一束生刍犹未至，春风洒泪满襟裾。
不出示邻士
李光（宋代）

小窗秋半日晖晖，蠹简陈编渐可窥。晨起已空摩诘室，晚凉深可董生帷。

参差红影蕉临水，散漫寒香菊绕篱。从此杖藜休引步，习池花草任离披。
送韩十四江东觐省
杜甫（唐代）

兵戈不见老莱衣，叹息人间万事非。
我已无家寻弟妹，君今何处访庭闱？
黄牛峡静滩声转，白马江寒树影稀。
此别应须各努力，故乡犹恐未同归。
寄过子贤
孙思敬（清代）

春意回岭表，诗人兴若何。湖边烟景丽，山外夕阳多。

草色浓于黛，花阴淡似萝。清明知日近，可作踏青歌。
鸿禧寺灯下
宋之韩（清代）

湖州鸿禧寺，夜静似深山。晚磬月中细，晨钟院外闲。

经声连竹径，佛火出花关。禅舍浑无事，灯光动旅颜。
暑中访平山坦上人
董嗣杲（宋代）

遥遥殊积入山心，勇涉湖西且解襟。
当暑行松探古迹，追凉踏藓入晴林。
信知净境无三伏，犹幸悭囊有几金。
白酒青衣随所遇，此来只为此僧寻。
寄题陈公辅听雨轩
方回（元代）

知时润物最关心，不作珠帘暮卷吟。
龙过惊回欹枕梦，檐声点点是商霖。
用韦苏州寄全椒道士韵赠罗浮道士三首 其二
苏过（宋代）

神仙岂无路，试访武陵客。天河尚可到，归验支机石。

世人耳目隘，露槿那知夕。同趋桃李蹊，肯践商颜迹。
送王圣途得代还青社
韦骧（宋代）

坐婴簿领久纷纷，解印终更兴味新。尽室图书离海角，一船风雪渡淮滨。

家山远认云门晓，里社行看孟宅春。术学似君须得路，早教马足踏京尘。
怀襄儿金儿寄舍弟
梁兰（明代）

亲愁催鬓改，我怀旷归期。夜永劳多梦，途穷益自疑。

岂无豚犬累，空有鹡鸰诗。多事烦吾弟，天边独尔思。
遣兴二首
张嵲（宋代）

少年豪纵志凌云，著论将期拟过秦。
当日诗书徒用世，如今文字岂谋身。
乱离不用毛锥子，漂转聊同木偶人。
主父平生希鼎食，年来一饱尚艰辛。
入庾岭
陈元晋（宋代）

梅花迎路客平安，此是江南尽处山。
霜月正高花下饮，酒阑长啸过梅关。
颂古一百则
释正觉（宋代）

切瑳琢磨，变态肴讹。
葛陂化龙之杖，陶家居蛰之梭。
同条生兮有数，同条死兮无多。
末后句，只这是，
风舟载月浮秋水。
章银青挽辞
黄裳（宋代）

八十六年尽，灶中丹未成。贰车归去勇，辟谷老来清。

寂寂水天境，悠悠春露情。扬名尤有子，身后许谁争。
到岩豅寺劝农
魏杞（宋代）

王事忽来此，今朝天气新。溪山浑是句，樽酒可无人。

幽鸟空惊梦，残花不当春。飘然又归去，明月满衣巾。
读楚词三首 其三
周紫芝（宋代）

人生长策是同流，却遣何人为国忧。鼎镬轩裳俱一死，屈原何得畏阳侯。
书龚德瞻扇头
释函是（明代）

君知造化者，而不行造化。呼牛应以牛，呼马应以马。

真亦随他真，假则灼是假。眼孔空一世，踪迹半天下。

与君世外交，相看口常哑。同在五行中，各自有陶冶。

君示有室家，我固乐山野。死生与险夷，嘻笑而怒骂。

但以虚舟触，胸次恒洒洒。交尽世间人，亦何妨和寡。

君索我赠言，咄咄聊且且。愿君终解脱，共休乎般若。
赠董先生
徐夤（唐代）

寿岁过于百，时闲到上京。餐松双鬓嫩，绝粒四支轻。

雨雪思中岳，云霞梦赤城。来年期寿箓，何处待先生。
雨后二篇 其一
李昭玘（宋代）

苦雨几十日，满庭多土花。行螺上墙屋，倒竹卧泥沙。

澄景生凉吹，晴云变晚霞。却愁清夜梦，无计逐池蛙。
山行偶作
马戴（唐代）

缘危路忽穷，投宿值樵翁。鸟下山含暝，蝉鸣露滴空。

石门斜月入，云窦暗泉通。寂寞生幽思，心疑旧隐同。
秋兴
沈守正（明代）

木落山寒雁叫哀，老怀羞剪北山莱。风催络纬凄凄织，雨劈芭蕉叶叶开。

闻说三空徒抗疏，更忧两部渐成雷。谁怜漆室秋江上，浊酒黄花强自裁。
寿张方叔表弟
阳枋（宋代）

闻说书台百世张，燕山来数窦家郎。
含容雨念侔焚券，正直生平等发藏。
丹桂香浮森驷马，碧梧翠织引双凰。
桦萝岁晚陪真喜，染得卿云烂有光。
滴翠松
黄庚（元代）

老翠蟠空一样高，月分寒影落庭皋。
哦诗猛把阑干拍，宿鹤惊飞露湿袍。
古树
徐凝（唐代）

古树欹斜临古道，枝不生花腹生草。

行人不见树少时，树见行人几番老。
和陶桃花源
吴芾（宋代）

我闻桃花源，其先是秦世。
当时避地人，岁久俱已逝。
其后长子孙，生理还不废。
种桃以自营，结茅以自憇。
有儿但发蒙，初不工六艺。
有田但收禾，了不输二税。
有鸡只晨号，有犬不夜吠。
渊明爱其真，为此成新制。
我久闻其风，褰裳思一诣。
所虑路难通，仍恐水难厉。
梦寐不能忘，抱恨知几岁。
所恨天见私，于此施嘉惠。
贻我万株桃，漫山迷眼界。
却胜开陵溪，草树相蒙蔽。
相去复不远，只在吾庐外。
人号小桃源，景物适相契。
十二月二十八日立春次韵王山长俊甫
方回（元代）

余生橄榄蠖求伸，久作屠酥最后人。
万事不关閒处眼，三朝聊喜岁前喜。
草芽地已回生意，雪霁天应念小民。
船活东游君决计，何当同载自由身。
颂古九十八首
释印肃（宋代）

古镜当堂不动光，自是揩磨不得方。
一点□明含法众，森罗万象不能藏。
晓起即事
林希逸（宋代）

千古宗传有正音，纷纷俗学误人深。痴生佛说成魔说，见彻尘心即道心。

老眼惯看棋世界，浮生难恋隙光阴。凡情圣解凭谁诘，独坐蒲团只自吟。
徐州老鸦歌
张弼（明代）

徐州老鸦今有无，张湾柳树半凋枝。同舟三年两人在，梦中相见亦胡卢。

胡卢笑罢还叹息，茂兰巳作泉台客。两人居京相见稀，年齿参差发俱白。

平生事业不尽怀，谁洗磊落桃抑塞。我有江南酒一尊，君烹庭中鸡一只。

沈醉重温旧笑谈，何须俛仰乾坤计宽窄。
过随园
张铉（清代）

西州门畔重经过，风景依然唤柰何。楼上重帘低夕照，桥边小艇压枯荷。

绛纱帐掩人来少，黄叶林空鸟散多。此日羊昙倍惆怅，那堪扶醉访烟萝。
白崖歌为同年刘太仆清甫
黄佐（明代）

吾闻白水之崖高硉矹，飞流若虹兮奔遄而飘忽。

上有千章古虹笼葱概云日，下有万亩嘉禾绮绣开原隰。

崖之人兮扬休修嫭美无匹。精能练要以寒栖兮，缭青凿翠以为室。

星裾月佩兮乘长离，乃是卯金之子钟英翼轸而秀出。

遵鸟道兮莓苔，波龙鳞兮沿洄。杳溟回极兮不可以径入，扶光照耀兮芝栭药房砑然而中开。

玩潺湲兮乐饥，挹空明兮浮杯。初错落兮珠玑，俄皎镜兮琼瑰。

击玉甒兮安歌，忽鹥鹭兮飞来。挥碧寥而淩倒景兮，恍积雪之皑皑。

苍烟横兮紫霞举，虎豹吟风兮猿猱啸雨，君胡为兮远嚣环而结宇。

投苍胡以抵鹊兮，关繁弱而禦鼠。鸣玉鸾以骋天路兮，孰与抱美璞而块处。

佩长剑兮遐征，造亨衢兮容与。万岁千秋兮，骖飞龙而扈明主。
和靖州判官陈子从山水图十韵·雪中访友
魏了翁（宋代）

怀人得清晤，此乐浩无期。
剡溪兴尽返，未喻伐木诗。
以酒渴爱江清为韵寄秦廿四 其五
李彭（宋代）

隋河苦黄浊，不乱长淮清。秦郎久埋照，馀子祇平平。

词林得此士，隐若楚方城。风流不顿尽，惊人闻一鸣。
送苏召叟秀才入蜀效宛陵先生体
陆游（宋代）

士勇赴知己，义重身固轻。
尊公况有命，子得辞此行？结庐出门去，迢迢过蛮荆，泝江卜风色，入峡听猿声。
万里一纸书，南寄孤雁征，山阴在何处？计子难为情。
愿言早来归，邻曲当出迎。
檥舟柯桥市，一榼手自倾。
有怀
韩淲（宋代）

相从樵隐对秋风，云气遥连沧海东。浮世从前多去马，空山依旧少来鸿。

水生处处雨初足，稻熟家家饭不穷。我亦醉翁门下士，閒中惟觉句难工。